Propunere de REGULAMENT AL CONSILIULUI de instituire a unei taxe antidumping definitive la importurile de mese de călcat originare din Republica Populară Chineză și de abrogare a măsurilor antidumping la importurile de mese de călcat originare din Ucraina, ca urmare a unei reexaminări în perspectiva expirării măsurilor în conformitate cu articolul 11 alineatul (2) și a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009 /* COM/2013/0444 final - 2013/0212 (NLE) */





EXPUNERE DE MOTIVE 1. CONTEXT Motivele și obiectivele propunerii Prezenta propunere se referă la aplicarea Regulamentului (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] (denumit în continuare „regulamentul de bază”), în cadrul anchetei de reexaminare în perspectiva expirării măsurilor referitoare la taxa antidumping în vigoare aplicată la importurile de mese de călcat originare din Republica Populară Chineză (denumită în continuare „RPC”) și Ucraina și în cadrul anchetei de reexaminare intermediară parțială a măsurilor antidumping aplicabile importurilor de mese de călcat originare din Ucraina. || Contextul general Prezenta propunere se înscrie în contextul punerii în aplicare a regulamentului de bază și constituie rezultatul unor anchete care s-au desfășurat în conformitate cu cerințele de fond și de procedură prevăzute în regulamentul de bază. Dispoziții în vigoare în domeniul propunerii Prin Regulamentul (CE) nr. 452/2007[2], Consiliul a instituit o taxă antidumping definitivă, cuprinsă între 9,9% și 38,1%, la importurile de mese de călcat originare din Republica Populară Chineză și din Ucraina. Prin Regulamentul (UE) nr. 1243/2010[3], Consiliul a instituit o taxă definitivă asupra importurilor produsului în cauză, provenite de la Since Hardware (Guangzhou) Co, un producător-exportator chinez de mese de călcat. Coerența cu alte politici și obiective ale Uniunii Nu se aplică. 2. CONSULTAREA PĂRȚILOR INTERESATE ȘI EVALUAREA IMPACTULUI Consultarea părților interesate Părțile interesate vizate de procedură au avut posibilitatea de a-și apăra interesele în timpul anchetei, în conformitate cu dispozițiile regulamentului de bază. Obținerea și utilizarea expertizei Nu a fost nevoie de expertiză externă. Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar conține o listă exhaustivă de condiții care trebuie evaluate. 3. ELEMENTELE JURIDICE ALE PROPUNERII Rezumatul acțiunii propuse La 25 aprilie 2012, Comisia a anunțat printr-un aviz, publicat în Jurnalul Oficial al Uniunii Europene, deschiderea unei reexaminări în perspectiva expirării măsurilor antidumping aplicabile importurilor de mese de călcat originare din Republica Populară Chineză și din Ucraina. Reexaminarea a fost deschisă în urma unei cereri justificate depuse de trei producători din Uniune, care reprezintă o proporție majoră din producția de mese de călcat a Uniunii (în acest caz, peste 40%). La 12 iunie 2012, Comisia a anunțat printr-un aviz, publicat în Jurnalul Oficial al Uniunii Europene, deschiderea unei reexaminări intermediare parțiale a măsurilor antidumping aplicabile importurilor de mese de călcat originare din Ucraina, pentru unicul producător-exportator de mese de călcat din Ucraina. Ancheta de reexaminare în perspectiva expirării măsurilor a constatat continuarea importurilor care fac obiectul unui dumping din Republica Populară Chineză și probabilitatea reapariției prejudiciului. În cazul importurilor de produse din Ucraina, nu s-a constatat existența unui dumping și nici probabilitatea de reapariție a acestuia. S-a stabilit, de asemenea, că menținerea măsurilor aplicabile importurilor de mese de călcat originare din Republica Populară Chineză și abrogarea măsurilor aplicabile importurilor de mese de călcat originare din Ucraina nu ar fi împotriva interesului Uniunii. Ancheta de reexaminare intermediară parțială nu a arătat existența unui dumping în ceea ce privește importurile produsului în cauză provenind de la producătorul-exportator ucrainean în cauză, care a fost considerat reprezentativ pentru întreaga țară. Prin urmare, se propune adoptarea de către Consiliu a propunerii de regulament anexate în vederea prelungirii măsurilor existente în ceea ce privește importurile produsului în cauză din Republica Populară Chineză și în vederea abrogării măsurilor existente în ceea ce privește importurile produsului în cauză din Ucraina, care ar trebui să fie publicată în Jurnalul Oficial al Uniunii Europene până cel târziu la 25 iulie 2013. Temei juridic Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Tipul acțiunii este descris în regulamentul de bază menționat anterior și nu permite luarea unei decizii la nivel național. Nu sunt necesare indicații privind măsura în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. Alegerea instrumentelor Instrumente propuse: regulament. Alte mijloace nu ar fi adecvate din următorul motiv: regulamentul de bază nu prevede opțiuni alternative. 4. IMPLICAȚIILE BUGETARE Propunerea nu are implicații asupra bugetului Uniunii. 2013/0212 (NLE) Propunere de REGULAMENT AL CONSILIULUI de instituire a unei taxe antidumping definitive la importurile de mese de călcat originare din Republica Populară Chineză și de abrogare a măsurilor antidumping la importurile de mese de călcat originare din Ucraina, ca urmare a unei reexaminări în perspectiva expirării măsurilor în conformitate cu articolul 11 alineatul (2) și a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009 CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[4] („regulamentul de bază”), în special articolul 9 alineatul (4) și articolul 11 alineatele (2), (3) și (6), având în vedere propunerea prezentată de Comisia Europeană („Comisia”) după consultarea Comitetului consultativ, întrucât: A. PROCEDURA 1. Măsurile în vigoare (1) Prin Regulamentul (CE) nr. 452/2007 din 23 aprilie 2007[5], Consiliul a instituit o taxă antidumping definitivă, cuprinsă între 9,9% și 38,1%, la importurile de mese de călcat originare din Republica Populară Chineză și din Ucraina; prin Regulamentul (UE) nr. 1243/2010[6], Consiliul a instituit o taxă antidumping definitivă la importurile de mese de călcat fabricate de Since Hardware (Guangzhou) Co, un producător-exportator chinez de mese de călcat, în urma unei noi anchete în conformitate cu articolul 5 din regulamentul de bază („anchetele inițiale“). (2) Prin Regulamentul (UE) nr. 270/2010[7], Consiliul a instituit o taxă definitivă asupra importurilor de mese de călcat provenite de la Guangzhou Power Team Houseware Co. Ltd., un producător-exportator chinez de mese de călcat. (3) Prin Regulamentul (UE) nr. 580/2010[8], Consiliul a modificat taxa antidumping definitivă în vigoare în ceea ce privește importurile de mese de călcat originare din Ucraina la 7%, în urma unei reexaminări intermediare parțiale al cărei obiect s-a limitat la dumping, în conformitate cu articolul 11 alineatul (3) din regulamentul de bază. (4) Prin Regulamentul (UE) nr. 77/2010[9], Consiliul a instituit o taxă antidumping definitivă la importurile de mese de călcat provenite de la Greenwood Houseware (Zhuhai) Ltd Co, un producător-exportator chinez de mese de călcat, în urma unei reexaminări în ceea ce privește un nou exportator în conformitate cu articolul 11 alineatul (4) din regulamentul de bază. (5) Prin Regulamentul (UE) nr. 805/2010[10], Consiliul a reinstituit o taxă antidumping definitivă asupra importurilor de mese de călcat provenite de la Foshan Shunde Yongjian Housewares and Hardware Co. Ltd, Foshan, un producător-exportator chinez de mese de călcat, ca o măsură de respectare a hotărârii Curții de Justiție în cauza C-141/08 P[11]. (6) Prin Regulamentul (UE) nr. 987/2012[12], Consiliul a reinstituit o taxă antidumping definitivă asupra importurilor de mese de călcat originare din Republica Populară Chineză, fabricate de Zhejiang Harmonic Hardware Products Co. Ltd, ca o măsură de respectare a hotărârii Curții de Justiție în cauza C-141/07 P[13]. (7) Anchetele menționate mai sus sunt denumite în prezentul document și „anchetele anterioare”. 2. Cererile de reexaminare 2.1. Reexaminare în perspectiva expirării măsurilor antidumping în vigoare împotriva Ucrainei și a RPC (8) În urma publicării unui aviz de expirare iminentă[14] a măsurilor antidumping în vigoare, Comisia a primit, la 25 ianuarie 2012, o cerere de deschidere a unei reexaminări în perspectiva expirării măsurilor respective, în conformitate cu articolul 11 alineatul (2) din regulamentul de bază. (9) Cererea a fost introdusă de trei producători din Uniune, care reprezintă o proporție majoră (în acest caz, peste 40%) din producția de mese de călcat a Uniunii („solicitanții reexaminării în perspectiva expirării măsurilor“). (10) Cererea de reexaminare în perspectiva expirării măsurilor făcea referire la toate țările vizate în prezent de măsurile în vigoare, și anume RPC și Ucraina, și se întemeia pe faptul că expirarea măsurilor ar duce probabil la continuarea sau reapariția dumpingului și a prejudiciului asupra industriei Uniunii. (11) Stabilind, după consultarea Comitetului consultativ, că există suficiente elemente de probă pentru deschiderea unei reexaminări în perspectiva expirării măsurilor, Comisia a anunțat, la 25 aprilie 2012, printr-un aviz publicat în Jurnalul Oficial al Uniunii Europene[15] (denumit în continuare „aviz de deschidere a reexaminării în perspectiva expirării măsurilor”), deschiderea unei reexaminări în perspectiva expirării măsurilor, în conformitate cu articolul 11 alineatul (2) din regulamentul de bază. 2.2. Reexaminare intermediară parțială a măsurilor antidumping în vigoare împotriva Ucrainei în ceea ce privește singurul producător-exportator din Ucraina (12) La 17 martie 2012, Comisia a primit o cerere pentru deschiderea unei reexaminări intermediare parțiale, al cărei obiect s-a limitat la dumping, în conformitate cu articolul 11 alineatul (3) din regulamentul de bază. Cererea a fost depusă de Eurogold Industries Ltd., singurul producător-exportator al produsului în cauză din Ucraina („solicitantul reexaminării intermediare”). (13) Conform solicitantului reexaminării intermediare, împrejurările pe baza cărora au fost stabilite măsurile s-au schimbat, iar aceste schimbări au un caracter durabil. Pe baza acestor schimbări, s-a susținut că măsurile antidumping în vigoare nu mai sunt necesare pentru compensarea efectelor dumpingului. (14) Stabilind, în urma consultării Comitetului consultativ, că există suficiente elemente de probă pentru deschiderea unei reexaminări intermediare parțiale, Comisia a deschis această reexaminare la 12 iunie 2012[16] („aviz de deschidere a reexaminării intermediare“). 3. Anchetă 3.1. Reexaminarea în perspectiva expirării măsurilor (a) Perioada de anchetă și perioada examinată în ancheta de reexaminare în perspectiva expirării măsurilor (15) Ancheta privind dumpingul și prejudiciul pentru reexaminarea în perspectiva expirării măsurilor a vizat perioada cuprinsă între 1 ianuarie 2011 și 31 decembrie 2011 (denumită în continuare „perioada anchetei de reexaminare în perspectiva expirării măsurilor” sau „PAREM”). Examinarea tendințelor utile pentru analiza prejudiciului a vizat perioada dintre ianuarie 2008 și sfârșitul PAREM (denumită în continuare „perioada examinată“). (b) Părțile vizate de anchetă și eșantionarea (16) Comisia a informat în mod oficial solicitanții, alți producători cunoscuți din Uniune, producătorii-exportatori, importatorii, utilizatorii din Uniune cunoscuți ca fiind vizați și asociațiile acestora, precum și reprezentanții țărilor exportatoare în cauză cu privire la deschiderea reexaminării în perspectiva expirării măsurilor. Părțile interesate au avut posibilitatea de a-și face cunoscute opiniile în scris și de a solicita o audiere în termenul stabilit în avizul de deschidere a reexaminării în perspectiva expirării măsurilor. Au fost audiate toate părțile interesate care au solicitat aceasta și care au demonstrat că există motive speciale care să justifice audierea. (17) Având în vedere numărul aparent ridicat de producători-exportatori chinezi și de importatori din Uniune, în avizul de deschidere a reexaminării în perspectiva expirării măsurilor s-a avut în vedere posibilitatea de a se recurge la o eșantionare, în conformitate cu articolul 17 din regulamentul de bază. (18) Pentru a permite Comisiei să decidă dacă eșantionarea este necesară și, în caz afirmativ, să selecteze un eșantion reprezentativ, toți producătorii-exportatori chinezi au fost rugați să se prezinte și să furnizeze Comisiei informațiile specificate în avizul de deschidere a reexaminării în perspectiva expirării măsurilor. Doar doi producători-exportatori din RPC s-au prezentat și au furnizat Comisiei informațiile solicitate în avizul de deschidere a reexaminării în perspectiva expirării măsurilor. Prin urmare, eșantionarea nu a fost considerată necesară. (19) Singurul producător-exportator ucrainean a cooperat în cadrul reexaminării intermediare parțiale paralele și a solicitat ca datele verificate și colectate în contextul reexaminării intermediare să fie folosite în scopul prezentei reexaminări în perspectiva expirării măsurilor (a se vedea considerentul (31) de mai jos). (20) Comisia a anunțat în avizul de deschidere a reexaminării în perspectiva expirării măsurilor că a selecționat provizoriu un eșantion de producători din Uniune. Acest eșantion este constituit din trei societăți, selectate dintre cei 20-30 de producători din Uniune despre care înainte de deschiderea anchetei se cunoștea că produc produsul similar. Cele trei societăți incluse în eșantion au fost selectate pe baza volumului lor de producție și de vânzări ale produsului similar în 2011, precum și a amplasării lor geografice în Uniune. Eșantionul a reprezentat peste 40% din producția și vânzările totale estimate la nivelul Uniunii în cursul PAREM și a fost prin urmare considerat reprezentativ. Părțile interesate au fost invitate să consulte dosarul și să-și prezinte observațiile cu privire la oportunitatea acestei alegeri în termen de 15 de zile de la data publicării avizului de deschidere. Nicio parte interesată nu a transmis comentarii cu privire la eșantionul propus. (21) Niciun importator neafiliat din Uniune nu s-a făcut cunoscut și nu a cooperat în ancheta de reexaminare în perspectiva expirării măsurilor. (c) Chestionarele și verificarea (22) Comisia a solicitat și a verificat toate informațiile pe care le-a considerat necesare pentru a determina, pe de o parte, probabilitatea continuării sau a reapariției dumpingului și a prejudiciului care rezultă din acesta și, pe de altă parte, interesul Uniunii. (23) Au fost trimise chestionare ambilor producători-exportatori chinezi care s-au manifestat în cadrul exercițiului de eșantionare. Doar unul dintre cei doi producători-exportatori chinezi a cooperat și a transmis un răspuns la chestionar. (24) S-au primit răspunsuri la chestionar din partea tuturor celor trei producători din Uniune incluși în eșantion. În plus, patru producători cooperanți din Uniune au furnizat date generale în vederea examinării prejudiciului. (25) S-au efectuat vizite de verificare la sediile următoarelor societăți: · RPC – Greenwood Houseware (Zhuhai) Limited, Guangdong, RPC – Brabantia S&S, Hong Kong · Producători din Uniune – Colombo New Scal SpA, Italia – Rörets Polska Spółka z.o.o., Polonia – Vale Mill (Rochdale) Ltd, Regatul Unit (26) Având în vedere necesitatea stabilirii unei valori normale pentru producătorii-exportatori chinezi cărora în urma anchetelor inițiale nu li s-a acordat tratament de societate care funcționează conform principiilor economiei de piață, s-a efectuat o vizită de verificare la sediile următoarei societăți, în scopul stabilirii valorii normale pe baza unor date dintr-o țară analogă: · Ucraina – Eurogold Industries Ltd., Zhytomyr, Ucraina (d) Prezentarea informațiilor (27) Toate părțile interesate au fost informate cu privire la faptele și considerațiile esențiale pe baza cărora s-a avut în vedere să se recomande instituirea unei taxe antidumping definitive la importurile produsului în cauză originare din China și încheierea anchetei privind măsurile antidumping aplicabile importurilor produsului în cauză originare din Ucraina. Părților li s-a acordat, de asemenea, o perioadă în care să poată formula observații în urma acestei comunicări. Nu s-au primit observații. 3.2. Reexaminare intermediară parțială (a) Perioada de anchetă în cursul anchetei de reexaminare intermediară (28) Perioada de anchetă pentru reexaminarea intermediară parțială, în conformitate cu articolul 11 alineatul (3) din regulamentul de bază, cu privire la importurile originare din Ucraina a corespuns perioadei cuprinse între 1 aprilie 2011 și 31 martie 2012 (denumită în continuare „perioada anchetei de reexaminare intermediară“). O perioadă de anchetă mai puțin recentă, cum ar fi cea utilizată pentru reexaminarea în perspectiva expirării măsurilor, nu ar fi fost în conformitate cu cerințele articolului 6 alineatul (1) din regulamentul de bază. În plus, aceeași perioadă de anchetă a fost utilizată într-o procedură paralelă privind rambursarea. (b) Părțile vizate de anchetă (29) Comisia a informat în mod oficial solicitantul reexaminării intermediare și reprezentanții țării exportatoare în cauză cu privire la deschiderea reexaminării intermediare parțiale. Părțile interesate au avut posibilitatea de a-și face cunoscute opiniile în scris și de a solicita o audiere în termenul stabilit în avizul de deschidere a reexaminării intermediare. Au fost audiate toate părțile interesate care au solicitat aceasta și care au demonstrat că există motive speciale care să justifice audierea. (c) Chestionarele și verificarea (30) Comisia a solicitat și a verificat toate informațiile pe care le-a considerat necesare pentru a stabili nivelul de dumping al solicitantului reexaminării intermediare și necesitatea de a menține măsurile instituite. (31) Solicitantul reexaminării intermediare a reprezentat toate importurile produsului în cauză din Ucraina. S-a trimis un chestionar acestei societăți, care a cooperat și a furnizat un răspuns la chestionar. S-a efectuat o vizită de verificare la următoarele sedii: · Ucraina – Eurogold Industries Ltd., Zhytomyr, Ucraina (d) Prezentarea informațiilor (32) Toate părțile interesate au fost informate cu privire la faptele și considerațiile esențiale pe baza cărora s-a avut în vedere să se încheie ancheta privind măsurile antidumping aplicabile importurilor produsului în cauză originare din Ucraina. Părților li s-a acordat, de asemenea, o perioadă în care să poată formula observații în urma acestei comunicări. Nu s-au primit observații. B. PRODUSUL ÎN CAUZĂ ȘI PRODUSUL SIMILAR (33) Produsul care face obiectul atât al reexaminării în perspectiva expirării măsurilor cât și al reexaminării intermediare parțiale este același cu cel vizat de Regulamentul (CE) nr. 452/2007 al Consiliului și Regulamentul (UE nr. 1243/2010 al Consiliului, adică mese de călcat, cu sau fără suport, cu sau fără absorbție și/sau încălzire și/sau suflantă, inclusiv mânecare și componentele esențiale ale acestora, respectiv picioarele, blatul și suportul pentru fierul de călcat, originare din Republica Populară Chineză și Ucraina („produsul în cauză“), încadrate în prezent la codurile NC ex 3924 90 00, ex 4421 90 98, ex 7323 93 00, ex 7323 99 00, ex 8516 79 70 și ex 8516 90 00. (34) Anchetele de reexaminare actuale, la fel ca anchetele inițiale, au confirmat faptul că produsul în cauză și mesele de călcat fabricate și vândute pe piețele interne din țările în cauză, mesele de călcat fabricate și vândute de industria din Uniune pe piața Uniunii și cele fabricate și vândute pe piața țării analoge (Ucraina) au aceleași caracteristici fizice și tehnice de bază și aceleași utilizări de bază. (35) În consecință, aceste produse sunt considerate ca fiind produse similare, în sensul articolului 1 alineatul (4) din regulamentul de bază. C. DUMPINGUL, PROBABILITATEA UNEI CONTINUĂRI ȘI/SAU REAPARIȚII A DUMPINGULUI ȘI CARACTERUL DURABIL AL CIRCUMSTANȚELOR MODIFICATE 1. Dumpingul - reexaminarea în perspectiva expirării măsurilor - RPC 1.1. Observații generale (36) Astfel cum s-a menționat mai sus, un singur producător-exportator chinez a cooperat în cadrul anchetei, acesta reprezentând numai o parte neglijabilă din totalul exporturilor chineze în cursul PAREM. Constatările privind această societate nu au fost, prin urmare, considerate reprezentative pentru țara în cauză. (37) Prin urmare, autoritățile chineze și producătorii-exportatori chinezi care nu au cooperat au fost notificați cu privire la aplicarea articolului 18 alineatul (1) din regulamentul de bază și li s-a oferit posibilitatea de a formula observații în conformitate cu articolul 18 alineatul (4) din regulamentul de bază. Nu au fost primite observații cu privire la acest aspect. (38) În conformitate cu articolul 18 alineatul (1) din regulamentul de bază, concluziile cu privire la dumping și probabilitatea unei continuări a dumpingului prevăzute mai jos au trebuit să fie stabilite pe baza datelor disponibile, în special, informațiile din cererea de reexaminare în perspectiva expirării măsurilor și statisticile de care dispune Comisia considerate cele mai precise, și anume datele lunare transmise de statele membre în conformitate cu articolul 14 alineatul (6) din regulamentul de bază [denumită în continuare „baza de date 14 (6)”]. Alte surse statistice, cum ar fi baza chineză de date privind exporturile și Eurostat (8 cifre) au fost considerate nefiabile, deoarece respectivele coduri vamale au inclus și alte produse decât produsul în cauză. 1.2. Valoarea normală (a) Țară analogă (39) În conformitate cu articolul 2 alineatul (7) litera (a) din regulamentul de bază, valoarea normală pentru producătorii-exportatori cărora nu li s-a acordat tratament de societate care funcționează conform principiilor economiei de piață (TEP) trebuie să fie stabilită pe baza prețurilor interne sau a valorii normale construite într-o țară analoagă. (40) În acest scop, în avizul de deschidere a reexaminării în perspectiva expirării măsurilor, Comisia a sugerat Ucraina ca țară analogă. Ucraina a fost una dintre țările utilizate în anchetele anterioare ca țară terță cu economie de piață adecvată în vederea stabilirii valorii normale în ceea ce privește RPC. Toate părțile interesate au avut posibilitatea de a formula observații cu privire la această alegere. Nu au fost primite observații cu privire la acest aspect. (41) În plus, Comisia a încercat să obțină cooperarea altor potențiale țări analoge, și anume Malaysia, Bosnia și Herțegovina, India, Israel și Turcia. Numai autoritățile turce au transmis o listă a producătorilor cunoscuți, pentru a fi contactați, fără a indica dacă vreunul dintre aceștia ar dori să coopereze în cadrul anchetei. În același timp, singurul producător-exportator ucrainean și-a dat acordul ca datele pe care le-a transmis și care au fost verificate în contextul reexaminării intermediare paralele să fie utilizate în scopul reexaminării în perspectiva expirării măsurilor. Datele sunt reprezentative pentru întreaga țară. (42) În lumina faptelor și a cerințelor de la articolul 2 alineatul (7) litera (a) din regulamentul de bază, s-a concluzionat că Ucraina este o țară analogă adecvată. (b) Stabilirea valorii normale în țara analogă (43) Singurul producător-exportator ucrainean nu a cooperat în cadrul reexaminării în perspectiva expirării măsurilor, însă a cooperat în cadrul reexaminării intermediare parțiale paralele și a pus la dispoziție datele sale, colectate și verificate în cadrul reexaminării intermediare parțiale, pentru a fi utilizate în scopul reexaminării în perspectiva expirării măsurilor. (44) Având în vedere suprapunerea semnificativă dintre perioada anchetei în perspectiva expirării măsurilor și perioada anchetei intermediare și ținând cont de faptul că exportatorul ucrainean în cauză a reprezentat 100% din exporturile Ucrainei către Uniune, valoarea normală a fost, prin urmare, stabilită pe baza datelor colectate și verificate în cadrul reexaminării intermediare parțiale paralele (a se vedea considerentele 57-60 de mai jos).(77)(83) 1.3. Prețul de export (45) Prețul de export pentru exportatorii chinezi care nu au cooperat a fost stabilit pe baza datelor disponibile, în conformitate cu articolul 18 din regulamentul de bază. Prețul de export a fost, prin urmare, stabilit pe baza statisticilor referitoare la importuri de care dispune Comisia [adică, baza de date 14 (6)], fiind calculat ca medie ponderată. (46) În cazul producătorului-exportator chinez care a cooperat, prețurile de export au fost stabilite pe baza prețurilor la care produsele importate au fost revândute pentru prima dată unui cumpărător independent, în conformitate cu articolul 2 alineatul (9) din regulamentul de bază. 1.4. Comparație (47) În cazul producătorilor-exportatori chinezi care nu au cooperat, comparația între valoarea normală și prețul de export s-a efectuat la nivelul franco fabrică. În scopul asigurării unei comparații echitabile între valoarea normală și prețul de export, s-au făcut ajustări corespunzătoare pentru a se ține seama de diferențele care afectează prețurile și comparabilitatea acestora, în conformitate cu articolul 2 alineatul (10) din regulamentul de bază. S-au efectuat ajustări, dacă a fost cazul, în ceea ce privește frahtul și costurile de transport în toate cazurile în care s-a demonstrat că acestea afectează comparabilitatea prețurilor, concluzia fiind stabilită pe baza datelor colectate de la producătorul-exportator chinez care a cooperat. (48) În cazul producătorului-exportator chinez care a cooperat, comparația s-a efectuat între valoarea normală medie ponderată și prețul de export mediu ponderat stabilit pe baza datelor raportate și verificate comparate la nivelul franco fabrică, pe tip de produs și la același nivel comercial. În scopul asigurării unei comparații echitabile între valoarea normală și prețul de export, s-au făcut ajustări corespunzătoare pentru a se ține seama de diferențele care afectează prețurile și comparabilitatea acestora, în conformitate cu articolul 2 alineatul (10) din regulamentul de bază. Acolo unde a fost cazul, s-au efectuat ajustări de până la 5,9% în ceea ce privește frahtul și costurile de transport, în toate cazurile în care s-a demonstrat că este afectată comparabilitatea prețurilor. 1.5. Marja de dumping (49) În conformitate cu articolul 2 alineatul (11) din regulamentul de bază, marja de dumping pentru producătorul-exportator chinez cooperant a fost stabilită pe baza unei comparații între valoarea normală medie ponderată pe tip și prețul de export mediu ponderat al tipului corespunzător de produs în cauză. Această comparație nu a dovedit existența unui dumping. Deoarece importurile de la această societate au reprezentat ca volum doar o proporție marginală din totalul importurilor din China, constatările privind această societate nu sunt considerate reprezentative pentru întreaga Chină. (50) În cazul producătorilor-exportatori chinezi care nu au cooperat, marja de dumping a fost stabilită pe baza unei comparații între valoarea normală medie ponderată și prețul de export mediu ponderat. Având în vedere lipsa de cooperare, comparația pe tip de produs nu a fost posibilă. În schimb, comparația a trebuit să fie efectuată pe baza datelor statistice, astfel cum se explică la considerentele 9 - 66 de mai sus(44)(45). Comparația a arătat existența unei marje de dumping indicativă de 11,5%. 1.6. Probabilitatea continuării dumpingului RPC (51) Având în vedere nivelul slab de cooperare, în cursul anchetei nu au fost disponibile informații referitoare la piața internă chineză. Exportatorul chinez care a cooperat a fost înființat pentru a produce doar pentru piața Uniunii și nu dispunea de informații privind situația pieței interne. (52) Concluziile privind probabilitatea continuării dumpingului au trebuit să se bazeze în principal pe informațiile disponibile în cererea de reexaminare în perspectiva expirării măsurilor și pe informațiile verificate și publicate în cadrul reexaminării privind încetarea măsurilor, efectuată în iunie 2010 de Comisia pentru comerț internațional din SUA („sunset review”)[17], pe care Comisia le consideră relevante pentru obiectivele investigației sale. (a) Volumul și prețurile importurilor din RPC care au făcut obiectul unui dumping (53) În ciuda măsurilor în vigoare și în ciuda unei scăderi a importurilor din China pe parcursul perioadei examinate, astfel cum este precizată mai jos (a se vedea considerentul (106)), acestea au continuat să aibă o cotă de piață semnificativă pe piața Uniunii, de aproximativ 15-20% în cursul PAREM, subcotând prețurile din UE cu aproape 20% în cursul aceleiași perioade (a se vedea considerentul (106) de mai jos). (54) Dată fiind cota de piață substanțială și menținerea unei subcotări semnificative în cursul PAREM, este de așteptat în mod rezonabil ca importurile din China de cantități substanțiale să continue să exercite asupra industriei din Uniune presiuni semnificative în ceea ce privește prețurile, în cazul în care măsurile ar fi eliminate. (b) Capacitatea de producție și capacitatea neutilizată din RPC (55) Datele publicate în reexaminarea privind încetarea măsurilor efectuată de SUA (sunset review) arată că în RPC există capacități semnificative care reprezintă în jur de 80% din consumul Uniunii (2009). Comisia nu a identificat informații mai recente care să contrazică informațiile colectate de autoritățile americane responsabile cu ancheta. Având în vedere lipsa de cooperare, nu s-a putut stabili cu exactitate capacitatea neutilizată. (56) Pe baza informațiilor din cererea de reexaminare în perspectiva expirării măsurilor, numărul de producători existenți în RPC a rămas mare. Prin urmare, nu s-a identificat niciun indiciu privind scăderea capacității de producție a RPC. (57) În plus, pe baza informațiilor obținute de Comisie din reexaminarea SUA privind încetarea măsurilor din (sunset review) și confirmate de constatările prezentei reexaminări în perspectiva expirării măsurilor cu privire la producătorul-exportator chinez care a cooperat, se pot instala ușor capacități suplimentare pentru a răspunde unei creșteri a cererii, dat fiind că producția este în principal bazată pe forța de muncă. Mai mult, ancheta a arătat că producătorii care fabrică și alte produse decât produsul în cauză sunt capabili să treacă ușor de la producția de alte produse la producția produsului în cauză și invers, în funcție de cerere. Prin urmare, dacă taxa antidumping ar fi eliminată, cel mai probabil producătorii chinezi ar putea să își crească producția de mese de călcat relativ rapid, fără a trebui să efectueze investiții substanțiale. (58) Prin urmare, pe baza informațiilor disponibile, s-a concluzionat că în RPC există capacități potențiale mari care ar putea fi redirecționate către piața Uniunii în cazul în care măsurile antidumping ar expira. (c) Atractivitatea pieței Uniunii și a altor piețe terțe (59) Având în vedere nivelul scăzut de cooperare și lipsa unor date fiabile, nu s-a putut efectua o comparație a prețurilor între exporturile către Uniune, exporturile către alte piețe terțe și piața internă chineză. Comparația orientativă bazată pe datele disponibile a arătat o subcotare semnificativă a prețurilor medii din Uniune de către importurile din China (a se vedea considerentul (109) de mai jos). Prin urmare, piața Uniunii este considerată atractivă pentru producătorii-exportatori chinezi din punctul de vedere al prețurilor. (60) În plus, pe baza constatărilor din reexaminarea din SUA privind încetarea măsurilor, pe care informațiile disponibile nu le contrazic, se poate considera că Uniunea este în prezent cea mai mare piață de export pentru producătorii chinezi. A doua piață de export ca mărime (SUA) rămâne închisă pentru producătorii-exportatori chinezi, deoarece taxele antidumping sunt substanțiale și au fost recent prelungite până în 2015. (61) Cota de piață relativ stabilă și substanțială a importurilor din China, în ciuda măsurilor în vigoare, indică faptul că Uniunea continuă să fie o piață de export atractivă pentru producătorii-exportatori chinezi. Închiderea pieței SUA, a doua piață de export ca mărime, arată că capacitatea de absorbție a piețelor terțe este limitată. Prin urmare, este probabil ca piața Uniunii să fie vizată de producătorii-exportatori chinezi în cazul în care măsurile antidumping împotriva RPC sunt anulate. (d) Comportamentul trecut (62) Informațiile colectate în cadrul reexaminării privind încetarea măsurilor din SUA arată că producătorii chinezi sunt puternic orientați către export. Acest lucru pare să fie parțial confirmat de constatările prezentei reexaminări în perspectiva expirării măsurilor; astfel, unicul producător-exportator nu era activ pe piața internă chineză, ci se baza exclusiv pe exporturi. (63) Prelungirea valabilității măsurilor antidumping de către SUA, în urma reexaminării privind încetarea măsurilor din SUA, este o indicație cu privire la faptul că practicile de dumping ale producătorilor-exportatori chinezi de pe alte piețe pot fi reproduse pe piața Uniunii în cazul în care măsurile existente ar fi anulate. (64) De asemenea, comportamentul unui exportator chinez care a beneficiat în trecut de la o taxă de 0%, Since Hardware (Guangzhou) Co, poate fi considerat drept o indicație clară a comportamentului probabil al exportatorilor chinezi, în cazul în care taxele ar fi anulate. Since Hardware, unul dintre cei mai mari producători-exportatori chinezi, și-a crescut cota de piață din Uniune cu aproximativ 64% ca volum, ceea ce înseamnă un dumping de aproximativ 52% și o subcotare cu 16%[18] a prețurilor industriei din Uniune. Având în vedere atractivitatea pieței Uniunii și capacitatea disponibilă în RPC, acest comportament din trecut indică faptul că este probabil ca importurile care fac obiectul unui dumping să reapară în cantități substanțiale în cazul în care măsurile ar fi anulate. 1.7. Concluzie privind probabilitatea unei continuări a dumpingului - RPC (65) Ținând cont de constatările descrise mai sus, se poate concluziona că, având în vedere capacitatea de producție semnificativă disponibilă în RPC, capacitatea producătorilor chinezi de a-și crește rapid volumele de producție și de a le direcționa către export, nivelul ridicat de dumping și de subcotare al acestor exporturi și atractivitatea pieței Uniunii pentru astfel de exporturi, este rezonabil să se presupună că abrogarea măsurilor ar duce la o creștere a exporturilor de mese de călcat, din RPC către Uniune, la prețuri de dumping. 2. Dumpingul - reexaminarea în perspectiva expirării măsurilor - Ucraina 2.1. Observații generale (66) În cazul Ucrainei, unicul producător-exportator ucrainean nu a cooperat în cadrul reexaminării în perspectiva expirării măsurilor; prin urmare, a trebuit să se recurgă la datele disponibile. Având în vedere suprapunerea dintre reexaminarea în perspectiva expirării măsurilor și reexaminarea intermediară și luând în considerare faptul că producătorul-exportator ucrainean a reprezentat 100% din importurile din Ucraina, datele colectate și verificate în contextul reexaminării intermediare au fost utilizate ca date disponibile în reexaminarea paralelă în perspectiva expirării măsurilor, de comun acord cu producătorul respectiv. 2.2. Constatări (67) Constatările reexaminării intermediare descrise la secțiunea 6 de mai jos au fost utilizate ca date disponibile în scopul reexaminării în perspectiva expirării măsurilor. 2.3. Marja de dumping (68) În conformitate cu articolul 2 alineatul (11) din regulamentul de bază, marja de dumping a fost stabilită pe baza unei comparații între valoarea normală medie ponderată pe tip și prețul de export mediu ponderat al tipului corespunzător de produs în cauză. Această comparație nu a evidențiat existența unui dumping. 2.4. Probabilitate de reapariție a dumpingului (69) În ceea ce privește probabilitatea reapariției dumpingului, au fost analizate următoarele elemente: volumul și prețurile importurilor care fac obiectul unui dumping din Ucraina, atractivitatea pieței Uniunii și a altor piețe terțe, capacitatea de producție și capacitatea excedentară disponibilă pentru exporturi a producătorului ucrainean. (a) Volumul și prețurile importurilor din Ucraina care au făcut obiectul unui dumping (70) Importurile de mese de călcat originare din Ucraina au crescut cu 24%. Cota de piață corespunzătoare a crescut puțin, de la 8% în 2008 la 10% în perioada anchetei de reexaminare în perspectiva expirării măsurilor. (71) Pe parcursul perioadei examinate, prețurile importurilor au urmat aceleași tendințe ca prețurile de vânzare ale industriei din Uniune pe piața Uniunii. În ansamblu, prețurile importurilor au crescut cu 14% între 2008 și perioada anchetei de reexaminare în perspectiva expirării măsurilor. (b) Atractivitatea pieței Uniunii și a altor piețe terțe (72) În cursul perioadei examinate, prețurile practicate de Ucraina la exporturile către țări terțe au fost în general mai scăzute decât prețurile de pe piața Uniunii. Această diferență de preț a fost mai mare de 10% din nivelul prețului de export în cursul perioadei anchetei de reexaminare în perspectiva expirării măsurilor. (73) Prețurile exporturilor din Ucraina către țările terțe au fost în general sub nivelul prețurilor exporturilor din Ucraina către Uniune, fapt care sprijină concluzia că piața Uniunii este atractivă, întrucât ea poate genera profituri mai mari. (c) Capacitatea de producție și capacitatea excedentară disponibilă pentru exporturi a producătorului ucrainean (74) În cursul perioadei anchetei de reexaminare în perspectiva expirării măsurilor, doar o mică parte din capacitatea de producție a Ucrainei a fost disponibilă pentru export. (75) Conform informațiilor colectate în timpul anchetei, nu se preconizează o creștere a capacității Ucrainei. Prin urmare, nu există probabilitatea ca exporturile către Uniune să crească dacă măsurile sunt abrogate. (d) Concluzie privind probabilitatea reapariției dumpingului - Ucraina (76) Având în vedere cele de mai sus, în special concluziile privind evoluția preconizată a capacității, s-a considerat că nu există probabilitatea ca producătorul-exportator ucrainean să reînceapă să exporte cantități prejudiciabile la prețuri de dumping către piața Uniunii, pe termen scurt și mediu, în cazul în care măsurile ar fi abrogate. 3. Dumpingul - reexaminarea intermediară - Ucraina 3.1. Valoarea normală (77) În conformitate cu articolul 2 alineatul (2) din regulamentul de bază, s-a examinat dacă volumul vânzărilor totale ale produsului similar către clienți independenți a fost reprezentativ în cursul perioadei anchetei de reexaminare intermediară, adică dacă volumul total al vânzărilor respective a reprezentat cel puțin 5% din volumul vânzărilor la export ale produsului în cauză către Uniune. Pe această bază, vânzările realizate pe piața internă de producătorul ucrainean care a cooperat au fost considerate ca fiind, per ansamblu, reprezentative. (78) Comisia a identificat apoi tipurile de produs vândute pe piața internă care erau identice sau comparabile cu tipurile vândute la export către Uniune. (79) Pentru fiecare tip de produs vândut de către producătorul-exportator pe piața sa internă și despre care s-a constatat că este identic sau comparabil cu tipul de produs vândut la export către Uniune, s-a examinat dacă vânzările interne sunt suficient de reprezentative în sensul articolului 2 alineatul (2) din regulamentul de bază. Vânzările interne pentru un anumit tip de produs au fost considerate suficient de reprezentative atunci când volumul vânzărilor pe piața internă pentru acel tip de produs, către clienți independenți, în cursul perioadei anchetei de reexaminare intermediară a reprezentat cel puțin 5% din volumul total al vânzărilor la export către Uniune pentru tipul de produs comparabil. (80) Ulterior, s-a analizat dacă vânzările interne ale produsului similar ar putea fi considerate ca fiind realizate în cadrul operațiunilor comerciale normale în temeiul articolului 2 alineatul (4) din regulamentul de bază, prin stabilirea, pentru fiecare tip de produs, a proporției de vânzări profitabile către clienți independenți de pe piața internă. (81) În cazul în care volumul vânzărilor unui tip de produs vândut la un preț net egal sau mai mare decât costul de producție calculat reprezenta mai mult de 80% din volumul total de vânzări ale tipului respectiv și în cazul în care prețul de vânzare mediu ponderat al acelui tip era mai mare sau egal cu costul unitar de producție, valoarea normală s-a bazat pe prețul intern efectiv, calculat ca medie ponderată a prețurilor tuturor vânzărilor interne pentru acel tip, realizate în cursul perioadei anchetei de reexaminare intermediară, indiferent dacă aceste vânzări au fost profitabile sau nu. (82) În cazul în care volumul de vânzări profitabile ale unui tip de produs a reprezentat 80% sau mai puțin din volumul total al vânzărilor acelui tip de produs sau atunci când prețul mediu ponderat pentru acel tip era mai mic decât costul unitar de producție, valoarea normală a fost stabilită pe baza prețului intern real, calculat ca preț mediu ponderat numai pentru vânzările interne profitabile ale acelui tip de produs, în cursul perioadei anchetei de reexaminare intermediară. (83) În ceea ce privește tipurile de produs care nu au fost profitabile, valoarea normală a fost construită în conformitate cu articolul 2 alineatele (3) și (6) din regulamentul de bază. Valoarea normală a fost construită prin adăugarea la costul de producție al producătorului ucrainean din cursul perioadei anchetei de reexaminare în perspectiva expirării măsurilor a costurilor de vânzare medii ponderate, a cheltuielilor administrative medii ponderate și a altor costuri generale medii ponderate,suportate în cadrul operațiunilor comerciale normale, și a profitului mediu ponderată realizat pentru tipurile de produse care au fost profitabile. 3.2. Prețul de export (84) Deoarece producătorul-exportator ucrainean a realizat vânzări la export în Uniune direct către clienți independenți din Uniune, prețurile de export s-au bazat pe prețurile plătite efectiv sau pe cele care urmează să fie plătite efectiv pentru produsul în cauză, în conformitate cu articolul 2 alineatul (8) din regulamentul de bază. 3.3. Comparație (85) Valoarea normală și prețul de export au fost comparate pe bază franco fabrică. În scopul asigurării unei comparații echitabile între valoarea normală și prețul de export, s-au făcut ajustări corespunzătoare pentru a se ține seama de diferențele care afectează prețurile și comparabilitatea acestora, în conformitate cu articolul 2 alineatul (10) din regulamentul de bază. S-au efectuat ajustări în ceea ce privește costurile de transport, de asigurare, de manipulare, auxiliare, de ambalare, de creditare, taxele și comisioanele bancare, în toate cazurile în care s-a demonstrat că acestea afectează comparabilitatea prețurilor. 3.4. Marja de dumping (86) În conformitate cu articolul 2 alineatul (11) din regulamentul de bază, marja de dumping a fost stabilită pe baza unei comparații între valoarea normală medie ponderată pe tip și prețul de export mediu ponderat al tipului corespunzător de produs în cauză. Această comparație nu a dovedit existența unui dumping. 4. Caracterul durabil al modificării circumstanțelor - Ucraina (87) În conformitate cu articolul 11 alineatul (3) din regulamentul de bază, s-a examinat, de asemenea, dacă circumstanțele modificate pot fi considerate, în mod rezonabil, ca având un caracter durabil. 4.1. Caracterul durabil al modificării circumstanțelor (88) Producătorul ucrainean și-a restructurat organizarea vânzărilor astfel încât, începând cu decembrie 2010, toate vânzările sale la export ale produsului în cauză destinate Uniunii au fost efectuate direct către clientul independent, fără implicarea niciunei societăți de vânzări afiliate. Calculul prețurilor de export a fost, prin urmare, ajustat pentru a ține seama de aceste noi circumstanțe. (89) Aceste modificări sunt considerate a fi de durată deoarece sarcinile efectuate anterior de societatea afiliată au fost transferate efectiv către producătorul ucrainean pentru o perioadă de aproximativ un an. Nu s-au găsit indicii privind posibile modificări viitoare ale structurii de vânzări. Prin urmare, se concluzionează că circumstanțele modificate au caracter durabil. D. DEFINIREA INDUSTRIEI UNIUNII Producția din Uniune și industria din Uniune (90) Se estimează că produsul similar este fabricat de 20-30 de producători din Uniune. Aceștia constituie industria din Uniune în sensul articolului 4 alineatul (1) din regulamentul de bază. (91) Producția anuală a industriei din Uniune a fost estimată pe baza constatărilor făcute în ancheta menționată la considerentul (1) de mai sus privind importurile de mese de călcat produse de societatea Since Hardware (Guangzhou) Co, un producător-exportator chinez de mese de călcat și pe baza datelor transmise de producătorii cooperanți din Uniune. Astfel cum s-a menționat la considerentul (65) din Regulamentul (UE) nr. 1243/2010 al Consiliului de instituire a unor măsuri antidumping asupra importurilor producătorului-exportator menționat anterior, producția anuală de mese de călcat a Uniunii în 2009 poate fi estimată la peste 5 milioane de bucăți. Astfel, în lipsa oricăror alte informații, s-a considerat rezonabil să se presupună că totalul producției anuale a Uniunii s-a ridicat la 5 milioane de bucăți la începutul perioadei luate în considerare de actuala reexaminare efectuată în perspectiva expirării măsurilor (2008). Evoluția volumului de producție în cursul perioadei luate în considerare a fost stabilită pe baza tendințelor volumului de producție al producătorilor cooperanți din Uniune. Volumul producției Uniunii stabilit în acest mod s-a ridicat la aproximativ 5,2 milioane de bucăți în cursul PAREM. (92) Așa cum s-a indicat la considerentul (20) de mai sus, trei producători din Uniune au fost incluși în eșantion, reprezentând peste 40% din producția totală a produsului similar din Uniune. Acești producători incluși în eșantion au furnizat răspunsuri la chestionar. (93) În plus, alți patru producători din Uniune au transmis informații de bază cu privire la producția lor și date privind vânzările. (94) S-a constatat că cei șapte producători din Uniune menționați mai sus reprezintă mai mult de 55% din producția totală a produsului similar din Uniune. (95) Piața de mese de călcat a Uniunii este caracterizată de producători în cea mai mare parte mici și medii situați în mai multe state membre, printre care Germania, Italia, Țările de Jos, Polonia, Portugalia, Spania și Regatul Unit. E. SITUAȚIA PE PIAȚA UNIUNII (96) Deoarece în Ucraina există un singur producător-exportator, consumul din Uniune și unii dintre indicatorii macroeconomici sunt prezentați sub formă de indici sau intervale, pentru a proteja confidențialitatea, în conformitate cu articolul 19 din regulamentul de bază. 5. Consumul la nivelul Uniunii (97) Consumul Uniunii s-a stabilit pe baza volumului vânzărilor industriei Uniunii pe piața Uniunii, așa cum se descrie la considerentul (100), și a volumului importurilor înregistrat în baza de date 14(6) (98) În ceea ce privește volumul importurilor din RPC, datele singurului exportator chinez cooperant nu au putut fi utilizate pentru a extrapola cantitatea totală a importurilor din RPC, deoarece acestea au reprezentat numai o foarte mică parte din totalul importurilor din RPC. Prin urmare, volumul importurilor a trebuit să fie stabilit pe baza datelor disponibile, în conformitate cu articolul 18 din regulamentul de bază. Întrucât codurile NC relevante din Eurostat acoperă și alte produse pe lângă produsul în cauză, nici Eurostat nu a fost considerat adecvat pentru a stabili volumul importurilor din RPC. Astfel, ținând cont de cooperarea extrem de scăzută a producătorilor-exportatori chinezi și de lipsa de cooperare a importatorilor neafiliați, informațiile conținute în baza de date 14(6) au constituit singura sursă statistică fiabilă pentru determinarea volumului importurilor. Deoarece volumele importurilor sunt introduse în baza de date 14(6) doar în kg, datele au trebuit să fie convertite în bucăți (unități) folosind rata de conversie stabilită pentru importurile din Ucraina în cadrul reexaminării intermediare paralele. Acest lucru a fost considerat rezonabil deoarece importurile societății cooperante din China nu au fost considerate reprezentative și în plus, după cum s-a menționat mai sus la considerentul (36), Ucraina a fost, de asemenea, utilizată ca țară analogă pentru stabilirea valorii normale pentru RPC și, prin urmare, datele au fost considerate reprezentative pentru stabilirea nivelului importurilor din China. (99) În cazul importurilor din Ucraina, au fost utilizate datele verificate incluse în răspunsul la chestionar în cadrul reexaminării intermediare paralele. Deși perioada anchetei intermediare a fost cuprinsă între 1 aprilie 2011 și 31 martie 2012 și, prin urmare, nu a acoperit primul trimestru al perioadei anchetei de reexaminare în perspectiva expirării măsurilor, s-a constatat că aceste informații sunt totuși adecvate pentru stabilirea volumului importurilor. Într-adevăr, aceste informații au fost verificate și s-au dovedit fiabile și reprezentative pentru stabilirea volumului importurilor din Ucraina în perioada anchetei de reexaminare în perspectiva expirării măsurilor. (100) Volumul vânzărilor industriei din Uniune pe piața Uniunii a fost estimat prin extrapolarea raportului dintre volumul total al producției și volumul total al vânzărilor celor șapte producători cooperanți din Uniune la volumul total estimat al producției realizate de industria din Uniune în fiecare an din perioada luată în considerare. (101) Pe baza acestei metode, consumul din Uniune a scăzut cu 11% între 2008 și PAREM. Mai exact, cererea aparentă a scăzut cu 7 puncte procentuale între 2008 și 2009, după care a crescut cu 9 puncte procentuale între 2009 și 2010. În cursul PAREM, consumul din Uniune a totalizat 9 - 10 milioane de bucăți, ceea ce reprezintă o scădere de 13 puncte procentuale față de anul precedent. Tabelul 1 || Volum (mii de bucăți) || 2008 || 2009 || 2010 || PAREM (2011) Consum || 10 000-11 000 || 9 000 - 10 000 || 10 000-11 000 || 9 000 - 10 000 Indicator || 100 || 93 || 102 || 89 Sursa: Baza de date 14 (6), răspunsuri la chestionar || || || || 6. Importurile provenite din țările în cauză Evaluarea cumulativă a efectelor importurilor din țările vizate (102) În cadrul anchetei inițiale încheiate în 2007, importurile originare din RPC și Ucraina au fost evaluate cumulat, în conformitate cu articolul 3 alineatul (4) din regulamentul de bază. S-a examinat și dacă o evaluare cumulativă este de asemenea adecvată în cadrul reexaminării actuale în perspectiva expirării măsurilor. (103) În acest sens, s-a constatat că marja de dumping stabilită pentru importurile din China este peste nivelul de minimis (11,5%) prevăzut la articolul 9 alineatul (3) din regulamentul de bază. În ceea ce privește importurile din Ucraina, nu s-a stabilit existența unui dumping în cursul PAREM și nici probabilitatea reapariției dumpingului. Din aceste motive, importurile din Ucraina ar trebui să nu mai fie cumulate cu cele din RPC, deoarece criteriile stabilite la articolul 3 alineatul (4) din regulamentul de bază nu sunt îndeplinite. 7. Importurile din RPC 7.1. Volumul și cota de piață (104) După cum s-a menționat mai sus la considerentul (98), având în vedere gradul extrem de scăzut de cooperare al producătorilor-exportatori chinezi, volumul total al importurilor din RPC a fost stabilit pe baza informațiilor disponibile în baza de date 14(6), în conformitate cu articolul 18 din regulamentul de bază. (105) Astfel, importurile produsului în cauză din China au scăzut în termeni absoluți de la [4 - 4,5 milioane de bucăți] în 2008 la [1,5 - 2,0 milioane de bucăți] în cursul PAREM, ceea ce reprezintă o scădere de 59% în cursul perioadei luate în considerare. Această scădere a fost deosebit de pronunțată între 2010 și PAREM, perioadă în care importurile din RPC au scăzut de la [3 - 3,5 milioane] în 2010 la [1,5 - 2,0 milioane de bucăți] în cursul PAREM, adică 36 de puncte procentuale. Această scădere coincide cu reintroducerea taxei antidumping pentru societatea Since Hardware în decembrie 2010 (a se vedea sus considerentul (64) de mai sus). (106) În timp ce cota de piață a importurilor din China a scăzut cu 22 de puncte procentuale în cursul perioadei luate în considerare, cota de piață deținută în cursul PAREM, adică 15-20%, a fost substanțială. Tabelul 2 || 2008 || 2009 || 2010 || PAREM (2011) Volumul importurilor din RPC supuse măsurilor (mii de bucăți) || 4 000 - 4 500 || 3 000 - 3 500 || 3 000 - 3 500 || 1 500 - 2 000 Indice || 100 || 73 || 76 || 40 Cota de piață a importurilor din RPC care fac obiectul măsurilor || 40% - 45% || 30% - 35% || 30% - 35% || 15% - 20% Sursa: Baza de date prevăzută la articolul 14 alineatul (6) || || || || 7.2. Prețurile și subcotarea prețurilor (107) Din cauza nivelului extrem de scăzut de cooperare al producătorilor-exportatori chinezi, prețul mediu de import pentru importurile din RPC a trebuit să fie stabilit pe baza datelor disponibile, în conformitate cu articolul 18 din regulamentul de bază, adică pe baza informațiilor conținute în baza de date 14 (6). Informațiile înregistrate în aceasta au fost convertite în preț/bucată pe baza metodologiei menționate mai sus (a se vedea considerentul (104)de mai sus). Prețurile de import stabilite conform metodologiei respective au crescut de la 7,0 EUR/bucată în 2008 la 8,2 EUR/bucată pe durata PAREM, adică cu 17%. Tabelul 3 Prețul importurilor care fac obiectul măsurilor, în EUR/bucată || 2008 || 2009 || 2010 || PAREM (2011) RPC || 7,0 || 8,3 || 8,4 || 8,2 Indice || 100 || 119 || 121 || 117 Sursa: Baza de date prevăzută la articolul 14 alineatul (6) || || || || (108) Pentru a stabili subcotarea prețurilor în cursul PAREM, prețurile de vânzare medii ponderate practicate de producătorii din Uniune incluși în eșantion în relația cu clienți neafiliați de pe piața Uniunii, ajustate la un nivel franco-uzină (adică excluzând costurile de transport din Uniune și după deducerea reducerilor și a rabaturilor), au fost comparate cu prețurile medii ponderate corespunzătoare ale importurilor, prevăzute la considerentul (107) de mai sus, pe baza prețului CIF, cu ajustări corespunzătoare pentru taxele vamale. (109) Comparația a arătat că, dacă sunt exprimate ca procentaj din cifra de afaceri a producătorilor din Uniune incluși în eșantion în cursul PAREM, importurile din RPC subcotează prețurile industriei din Uniune cu aproape 20%. 8. Importuri din Ucraina (110) După cum s-a menționat anterior la considerentul (99), volumul și prețurile importurilor din Ucraina au fost stabilite pe baza răspunsului verificat la chestionar, transmis de producătorul-exportator ucrainean în cadrul reexaminării intermediare paralele în curs. (111) Tabelul de mai jos prezintă evoluția importurilor din Ucraina în cursul perioadei examinate în ceea ce privește volumul și cotele de piață. || Tabelul 4 || || || 2008 || 2009 || 2010 || PAREM (2011) || || Volumul importurilor din Ucraina care fac obiectul măsurilor (mii de bucăți) || 700-900 || 800-1000 || 900-1100 || 900-1100 || || Indice || 100 || 104 || 128 || 124 || || Cota de piață a importurilor din Ucraina care fac obiectul măsurilor || 6% - 9% || 7% - 10% || 8% - 11% || 9% - 12% || Sursa: Răspuns verificat la chestionar || || || || (112) Importurile de mese de călcat originare din Ucraina au crescut cu 24% între 2008 și 2011. Ucraina a fost în măsură să își crească importurile în principal datorită nivelului mai mare al taxei antidumping asupra importurilor de mese de călcat originare din RPC. În plus, modificarea taxei antidumping pentru Ucraina în iulie 2010, de la 9,9% la 7,7%, a contribuit la această evoluție, făcând importurile provenite din Ucraina mai competitive pe piața Uniunii. (113) Tabelul de mai jos prezintă evoluția prețurilor medii CIF la frontiera Uniunii pentru importurile din Ucraina supuse măsurilor. Tabelul 5 || Prețul importurilor care fac obiectul măsurilor, în EUR/bucată || 2008 || 2009 || 2010 || PAREM (2011) || Ucraina || 8 - 10 || 9 - 11 || 10 - 12 || 9 - 11 || Indice || 100 || 110 - 115 || 115 - 120 || 110 - 115 || Sursa: Răspuns verificat la chestionar || || || || || || || || || (114) După cum se arată în tabelul 5 de mai sus, prețul mediu de import a crescut cu 10-15% în cursul perioadei examinate și aproape a atins nivelul prețurilor industriei din Uniune pe piața Uniunii în cursul PAREM. 9. Importuri din alte țări terțe care nu fac obiectul măsurilor (115) Volumul importurilor din alte țări terțe care nu fac obiectul măsurilor a fost stabilit utilizând baza de date 14(6) convertită în bucăți conform aceleiași metodologii utilizate pentru stabilirea volumelor importurilor din China, astfel cum s-a descris la considerentul (98) de mai sus. Această abordare a fost considerată rezonabilă deoarece codurile NC relevante din Eurostat acoperă și alte produse decât produsul în cauză și, prin urmare, nu au fost considerate adecvate pentru stabilirea volumului importurilor din alte țări terțe. (116) Tabelul de mai jos prezintă evoluția importurilor din alte țări terțe în cursul perioadei examinate în ceea ce privește volumul și cota de piață, cât și prețul mediu al acestor importuri. Tabelul 6 Volumul importurilor din alte țări terțe în mii de bucăți || 2008 || 2009 || 2010 || PAREM (2011) Turcia || 300-500 || 500-700 || 700-900 || 800-1 000 Indice || 100 || 160-170 || 215-225 || 225-235 alte țări terțe || 400-600 || 600-800 || 900-1100 || 700-900 Indice || 100 || 130-140 || 190-200 || 150-160 Total toate celelalte țări || 700-1 100 || 1 100-1 500 || 1 600-2 000 || 1 500-1 900 Indice || 100 || 140-150 || 200-210 || 180-190 Cota de piață a importurilor din toate celelalte țări terțe || 5% - 10% || 10% - 15% || 15% - 20% || 15% - 20% Prețul importurilor originare din toate celelalte țări (EUR/bucată) || 7,7 || 8,1 || 8,2 || 9,0 Sursa: Baza de date prevăzută la articolul 14 alineatul (6) (117) Volumul importurilor din alte țări terțe a crescut per ansamblu în cursul perioadei examinate. Deși a crescut, chiar de peste două ori între 2008 și 2010, acesta a scăzut din nou între 2010 și PAREM. Astfel, volumul importurilor din alte țări terțe a crescut considerabil în cursul perioadei examinate și a atins [1,5-1,9] milioane de bucăți în cursul PAREM, ceea ce înseamnă o cotă de piață în intervalul 15-20% în cursul PAREM. Majoritatea acestor importuri au provenit din Turcia, în cazul căreia importurile au crescut de la [0,3-0,5] milioane de bucăți în 2008 la [0,8-1,0] milioane de bucăți în cursul PAREM. (118) Prețul mediu al importurilor din alte țări terțe care nu fac obiectul măsurilor a crescut de la 7,7 EUR/bucată în 2008 la 9,0 EUR/bucată în cursul PAREM, ceea ce înseamnă o creștere de 17%. 10. Situația economică a industriei Uniunii (119) În conformitate cu articolul 3 alineatul (5) din regulamentul de bază, examinarea impactului importurilor care au făcut obiectul unui dumping asupra industriei din Uniune a inclus evaluarea tuturor factorilor și indicilor economici care au influențat situația industriei din Uniune în cursul perioadei examinate. (120) Astfel cum s-a menționat mai sus la considerentul (20), eșantionarea a fost utilizată pentru examinarea eventualului prejudiciu suferit de industria din Uniune. (121) În scopul analizei prejudiciului, indicatorii de prejudiciu au fost stabiliți la două niveluri: – s-au evaluat indicatori macroeconomici (producție, capacitate de producție, gradul de utilizare a capacității, productivitate, volum de vânzări, cotă de piață, creștere, număr de locuri de muncă, amploarea marjelor de dumping și redresarea în urma practicilor anterioare de dumping) la nivelul întregii producții din Uniune, pe baza informațiilor colectate de la producătorii care s-au făcut cunoscuți. – analiza indicatorilor microeconomici (prețuri unitare medii, costuri unitare, stocuri, costurile forței de muncă, rentabilitate, randamentul investițiilor, fluxul de numerar, capacitatea de a mobiliza capitaluri și investiții) a fost efectuată pe baza informațiilor comunicate de cei trei producători din Uniune incluși în eșantion. 10.1. Indicatori macroeconomici (a) Producția (122) Producția totală din Uniune a fost estimată conform celor descrise mai sus la considerentul (91); astfel, producția din Uniune a crescut cu 4% între 2008 și PAREM. Mai precis, aceasta a scăzut cu 2% între 2008 și 2009, dar a crescut cu 6 puncte procentuale între 2009 și PAREM, atingând aproximativ 5,2 milioane de unități. Tabelul 7 în mii de bucăți || 2008 || 2009 || 2010 || PAREM (2011) Producție || 5 000 || 4 887 || 5 072 || 5 194 Indice || 100 || 98 || 101 || 104 Sursa: răspunsuri la chestionar. (b) Capacitatea de producție și utilizarea capacității (123) Capacitatea de producție a fost estimată prin extrapolarea raportului dintre volumul total al producției și capacitatea totală a celor șapte producători cooperanți din Uniune, pentru fiecare an din perioada examinată, la producția totală realizată de industria din Uniune, astfel cum s-a stabilit mai sus la considerentul (122). (124) Capacitatea de producție a industriei din Uniune a crescut cu 17% în cursul perioadei examinate. Totuși, această creștere se referă doar la unul dintre producătorii din Uniune, în timp ce ceilalți producători din Uniune care au cooperat au avut capacități stabile în cursul perioadei examinate. Concluziile anchetei indică faptul că unii dintre producătorii din Uniune care nu au cooperat ar putea să își fi închis instalațiile de producție, reducând astfel capacitatea de producție totală a Uniunii în cursul perioadei examinate, lucru care nu este reflectat în tabelul 8 de mai jos. Ancheta a mai arătat că industria din Uniune produce și alte produse decât produsul în cauză (de exemplu, uscătoare), parțial pe aceleași linii de producție. În plus, ancheta a arătat că producătorii din Uniune pot trece cu ușurință de la fabricarea produsului în cauză la fabricarea altor produse și invers. Prin urmare, nu a fost posibil să se stabilească în mod clar capacitatea de producție pentru produsul în cauză. (125) Gradul de utilizare a capacității a fost de 66% în 2008 și a scăzut ușor în cursul PAREM, la 58%. După cum s-a indicat la considerentul precedent, capacitatea totală de producție din Uniune nu a putut fi stabilită cu exactitate. Deoarece gradul de utilizare a capacității este stabilit pe baza capacității totale, în mod similar, acesta nu poate fi în mod necesar considerat un indicator de prejudiciu fiabil în acest caz. Tabelul 8 în mii de bucăți || 2008 || 2009 || 2010 || PAREM (2011) Capacitatea de producție || 7 592 || 7 962 || 8 375 || 8 906 Indice || 100 || 105 || 110 || 117 Gradul de utilizare a capacității || 66% || 61% || 61% || 58% Indice || 100 || 93 || 92 || 89 Sursa: răspunsuri la chestionar. (c) Volumul vânzărilor (126) Volumul vânzărilor industriei din Uniune a fost stabilit astfel cum se descrie la considerentul (100) de mai sus. Astfel, volumul vânzărilor industriei din Uniune către clienți neafiliați de pe piața Uniunii a crescut cu 10% între 2008 și PAREM. Această creștere a fost deosebit de pronunțată între 2010 și PAREM, când volumul vânzărilor a crescut cu 7 puncte procentuale. Aceasta coincide cu o scădere a importurilor din RPC ca urmare a instituirii taxei antidumping pentru societatea Since Hardware (Guangzhou) Co. Tabelul 9 în mii de bucăți || 2008 || 2009 || 2010 || PAREM (2011) Vânzări către clienți neafiliați din Uniune || 4 300 - 4 500 || 4 300 - 4 500 || 4 500 - 4 700 || 4 800 - 5 000 Indice || 100 || 99 || 103 || 110 Sursa: răspunsuri la chestionar. (d) Cota de piață (127) În cursul perioadei examinate, industria din Uniune a recâștigat cotă de piață; aceasta a crescut de la 40-45% în 2008 la 50-55% în cursul PAREM, adică o creștere de 24%. Această creștere se datorează în principal scăderii consumului și a volumului importurilor din China, precum și creșterii în paralel a volumului vânzărilor industriei din Uniune. Tabelul 10 || 2008 || 2009 || 2010 || PAREM (2011) Cota de piață a producătorilor din Uniune || 40% - 45% || 45% - 50% || 40% - 45% || 50% - 55% Indice || 100 || 107 || 101 || 124 Sursa: Răspunsuri la chestionar și baza de date 14(6) || || || || (e) Creștere (128) Consumul din Uniune a scăzut între 2008 și PAREM. În paralel, volumul vânzărilor realizate de industria din Uniune pe piața Uniunii a crescut cu 10%, iar cota de piață a industriei din Uniune a crescut cu 24%. De asemenea, producția industriei din Uniune a crescut cu 4%, investițiile au crescut de peste două ori (considerentul (141) de mai jos), iar numărul de locuri de muncă a crescut cu 10% (considerentul (129) de mai jos) în cursul aceleași perioade. Prin urmare, se poate concluziona că industria din Uniune a înregistrat o oarecare creștere în cursul perioadei examinate. (f) Locuri de muncă (129) Locurile de muncă și tendințele privind locurile de muncă la nivelul întregii industrii din Uniune au fost estimate prin extrapolarea cifrelor disponibile cu privire la producătorii cooperanți din Uniune. Urmând tendința de creștere a vânzărilor, numărul locurilor de muncă din industria din Uniune a înregistrat o creștere de 10% între 2008 și PAREM. Tabelul 11 || 2008 || 2009 || 2010 || PAREM (2011) Numărul locurilor de muncă pentru produsul similar || 655 || 672 || 736 || 722 Indice || 100 || 102 || 112 || 110 Sursa: răspunsuri la chestionar. || || || || (g) Productivitate (130) Productivitatea forței de muncă a industriei din Uniune, măsurată în producție (bucăți) pe salariat pe an, a scăzut cu 6% în perioada examinată. Acest lucru se datorează faptului că producția a crescut într-o mai mică măsură decât numărul de angajați. Tabelul 12 || 2008 || 2009 || 2010 || PAREM (2011) Productivitate (în mii de bucăți per angajat) || 7,6 || 7,3 || 6,9 || 7,2 Indice || 100 || 95 || 90 || 94 Sursa: răspunsuri la chestionar. || || || || (h) Amploarea marjei de dumping și redresarea în urma practicilor anterioare de dumping (131) Marja de dumping constatată era semnificativ peste nivelul de minimis. În ceea ce privește impactul amplorii marjelor de dumping efective asupra industriei din Uniune, ținând seama în special de volumul și de prețurile importurilor provenite din RPC, impactul nu poate fi considerat neglijabil. (132) În ceea ce privește efectele practicilor anterioare de dumping, deși indicatorii examinați mai sus arată o oarecare îmbunătățire, aceștia oferă de asemenea indicii clare că industria din Uniune este încă fragilă și vulnerabilă. 10.2. Indicatori microeconomici (a) Prețurile și alți factori care influențează prețurile (133) Prețurile medii de vânzare ale producătorilor din Uniune incluși în eșantion în relația cu clienții neafiliați de pe piața Uniunii au evoluat după cum se arată în tabelul de mai jos. Prețurile medii au rămas relativ stabile în cursul perioadei examinate, deși s-a înregistrat o ușoară creștere în cursul PAREM. Ca și mai sus, această creștere a coincis cu instituirea măsurilor antidumping cu privire la Since Hardware (Guangzhou) Co. Tabelul 13 || 2008 || 2009 || 2010 || PAREM (2011) Prețul unitar pe piața Uniunii (EUR/bucată) || 10,9 || 10,7 || 10,9 || 11,2 Indice || 100 || 98 || 100 || 103 Costul de producție unitar (EUR/bucată) || 10,9 || 10,5 || 11,0 || 11,4 Indice || 100 || 96 || 101 || 105 Sursa: răspunsuri la chestionar. || || || || (134) Prețurile de vânzare urmează tendințele prețurilor materiilor prime principale (adică, oțelul). Prețurile de vânzare și costurile au rămas relativ stabile în cursul perioadei examinate, deși costurile au crescut un pic mai mult decât prețurile de vânzare, ceea ce a avut un impact negativ asupra situației rentabilității industriei din Uniune între 2008 și PAREM. Cu toate acestea, industria din Uniune nu a fost în măsură să-și crească prețurile la niveluri sustenabile, ci a fost obligată să-și alinieze prețurile cu importurile la prețuri scăzute din China pentru a recâștiga cotă de piață într-o perioadă de scădere a consumului. (b) Costul forței de muncă (135) Salariile medii au fost stabile în perioada examinată, în timp ce costul unitar de producție a crescut cu 3% (tabelul 13 de mai sus). Tabelul 14 || EUR/angajat || 2008 || 2009 || 2010 || PAREM (2011) Salariu mediu || 20 669 || 19 377 || 19 885 || 20 523 Indice || 100 || 94 || 96 || 99 Sursa: răspunsuri la chestionar. || || || || || (c) Stocuri (136) Volumul stocurilor a crescut în cursul perioadei examinate. Nivelul stocurilor a fost cu 56% mai ridicat în PAREM în comparație cu nivelul din 2008. Tabelul 15 || în mii de bucăți || 2008 || 2009 || 2010 || PAREM (2011) Stocuri finale || 94 || 137 || 184 || 146 Indice || 100 || 147 || 197 || 156 Sursa: răspunsuri la chestionar. || || || || || (d) Rentabilitatea și randamentul investițiilor (137) Industria din Uniune a fost în măsură să își crească ușor rentabilitatea între 2008, când a atins pragul de rentabilitate, și 2009, când a crescut la 2%. Cu toate acestea, rentabilitatea a scăzut din nou în 2010, și chiar mai mult în cursul PAREM, când a ajuns la -1,7%. În ansamblu, rentabilitatea a scăzut cu 2% în cursul perioadei examinate. După cum s-a menționat mai sus la considerentul (134), acest lucru se datorează în principal faptului că industria din Uniune nu a fost în măsură să își crească prețurile de vânzare pentru a ține pasul cu creșterea costurilor, deoarece pentru a-și recâștiga cota de piață a fost obligată să-și alinieze prețurile cu prețurile scăzute ale importurilor din China. (138) Randamentul investițiilor (ROI), exprimat ca profit în procente din valoarea contabilă netă a investițiilor, a urmat, în linii mari, evoluția rentabilității. El a crescut între 2008 și 2009 și a scăzut între 2009 și PAREM. Scăderea ROI a fost mai pronunțată decât scăderea nivelurilor rentabilității ca urmare a creșterii investițiilor, astfel cum se indică la considerentul (141) de mai jos. Tabelul 16 || || 2008 || 2009 || 2010 || PAREM (2011) || || Rentabilitatea (în % din vânzările nete) || 0,0% || 2,0% || -0,8% || -1,7% || || Indice || 100 || 102 || 99 || 98 || || ROI (profit în % din valoarea contabilă netă a investițiilor) || -4% || 96% || -20% || -82% || || Indice || 100 || 200 || 84 || 22 || Sursa: răspunsuri la chestionar. || (e) Fluxul de numerar și capacitatea de a mobiliza capital (139) Fluxul de numerar net provenit din activități de exploatare, care reprezintă un indicator al capacității industriei de a-și autofinanța activitățile, exprimat ca procent din cifra de afaceri pentru produsul similar, s-a îmbunătățit, urmând tendința rentabilității, de la pragul de rentabilitate în 2008 la 5% în 2009. Acesta a scăzut la 3% în 2010 și a fost negativ în cursul PAREM. Tabelul 17 || 2008 || 2009 || 2010 || PAREM (2011) Fluxul de numerar (% din cifra de afaceri) || 0% || 5% || 3% || -1% Sursa: răspunsuri la chestionar. || || || || (140) Nu au existat indicii speciale că industria din Uniune ar fi întâmpinat dificultăți în privința mobilizării de capital. (f) Investițiile (141) Sumele pe care producătorii incluși în eșantion le-au investit anual pentru producerea produsului similar au crescut de peste 2 ori între 2008 și PAREM. Au crescut foarte mult între 2008 și 2009. Creșterea investițiilor poate fi explicată prin eforturile de restructurare depuse de industria din Uniune, concretizate în investiții în procesul de producție în vederea creșterii competitivității. Între 2010 și PAREM s-a înregistrat o scădere, în timp ce nivelul investițiilor a rămas considerabil mai ridicat comparativ cu 2008. Tabelul 18 || 2008 || 2009 || 2010 || PAREM (2011) Investiții nete (mii EUR) || 239 || 504 || 1046 || 569 Indice || 100 || 211 || 438 || 239 Sursa: răspunsuri la chestionar. || || || || 11. Concluzie privind prejudiciul (142) Analiza indicatorilor macroeconomici a arătat semne de îmbunătățire în special în ceea ce privește producția și volumul vânzărilor, precum și cota de piață a industriei din Uniune în cursul perioadei examinate. În același timp, unii dintre indicatorii microeconomici relevanți, cum ar fi rentabilitatea și randamentul investițiilor, s-au deteriorat. Prețurile de vânzare, deși au crescut ușor, nu au putut atinge ritmuri sustenabile pentru a ține ritmul cu creșterea costului de producție. Acest lucru se explică în principal prin faptul că cota de piață a importurilor din China a rămas la niveluri ridicate de-a lungul perioadei examinate, în timp ce importurile din China s-au realizat, de asemenea, la prețuri scăzute pe care industria din Uniune a fost nevoită să le urmeze pentru a recâștiga cotă de piață. (143) Prin urmare, măsurile împotriva RPC au ajutat doar parțial industria din Uniune să se redreseze în urma prejudiciului suferit. (144) Având în vedere analiza de mai sus, situația industriei din Uniune s-a îmbunătățit și nu a existat un prejudiciu important. Cu toate acestea, în pofida tendințelor aparent pozitive și a eforturilor de restructurare semnificative, industria din Uniune este încă fragilă și vulnerabilă. F. PROBABILITATEA REAPARIȚIEI PREJUDICIULUI 12. Observații preliminare (145) După cum s-a menționat mai sus la considerentele (51) și (52), având în vedere nivelul slab de cooperare din partea producătorilor-exportatori chinezi, analiza privind piața internă chineză și exporturile din RPC către alte țări terțe a trebuit să se bazeze pe informațiile disponibile, adică pe informațiile publicate în cadrul reexaminării privind încetarea măsurilor, efectuată în iunie 2010 de Comisia pentru comerț internațional din SUA („sunset review”). (146) Pe parcursul perioadei examinate, industria din Uniune s-a aflat într-o situație vulnerabilă, fiind încă expusă efectului prejudiciabil al importurilor care fac obiectul unui dumping din RPC. (147) În conformitate cu articolul 11 alineatul (2) din regulamentul de bază, importurile din țara în cauză au fost evaluate pentru a stabili probabilitatea reapariției prejudiciului în eventualitatea expirării măsurilor. 13. Impactul volumului estimat de importuri și efectele asupra prețurilor în cazul abrogării măsurilor (148) Astfel cum s-a menționat mai sus, în ceea ce privește importurile din RPC, există probabilitatea continuării dumpingului în cazul expirării măsurilor. În lipsa măsurilor, este foarte probabil ca volumul de importuri ale produsului în cauză din China să crească, iar prețurile importurilor să subcoteze semnificativ prețurile de vânzare ale industriei din Uniune pe piața Uniunii. Ancheta a arătat că principalii clienți ai industriei din Uniune sunt comercianții cu amănuntul, de exemplu supermarketurile care sunt într-o poziție de negociere solidă și vor achiziționa tot mai multe mese de călcat din RPC; foarte probabil, aceste mese de călcat vor intra pe piață la prețuri foarte mici, de dumping. Prin urmare, este probabil ca presiunea exercitată asupra prețurilor industriei din Uniune să crească, obligând-o să își reducă prețurile, cu efecte dezastruoase asupra situației rentabilității, care a fost deja negativă în cursul PAREM. (149) Astfel, în contextul în care industria din Uniune se găsește într-o situație fragilă și vulnerabilă, creșterea volumului de importuri care fac obiectul unui dumping din RPC și sporirea efectelor prețurilor ar avea ca rezultat pierderi financiare grele și o scădere a cotei de piață. (150) Comportamentul unui exportator chinez care a beneficiat în trecut de o taxă 0%, Since Hardware (Guangzhou) Co, poate fi considerat drept o indicație clară a comportamentului probabil al exportatorilor chinezi, în cazul în care taxele ar fi eliminate. Se reamintește faptul că societatea Since Hardware (Guangzhou) Co, care a beneficiat de o taxă de 0% în trecut (din aprilie 2007 până în decembrie 2010), și-a crescut în mod semnificativ exporturile către Uniune la prețuri de dumping care au subcotat în mod substanțial prețurile industriei din Uniune în cursul perioadei respective. Astfel cum s-a menționat anterior, o anchetă antidumping privind această societate a dus la instituirea unei taxe antidumping definitive de 35,8%. Prezenta anchetă a concluzionat, de asemenea, că volumul importurilor de la această societate în perioada respectivei anchete (2009) s-a dublat în comparație cu importurile de la aceeași societate în perioada anchetei inițiale încheiate în 2007 (2005). Ancheta cu privire la Since Hardware (Guangzhou) Co a concluzionat că, drept consecință, industria din Uniune a suferit un prejudiciu important. (151) În plus, ancheta a arătat că, înainte de deschiderea prezentei reexaminări în perspectiva expirării măsurilor, producătorii-exportatori chinezi au abordat deja potențiali clienți din Uniune cu oferte la prețuri care subcotează în mod semnificativ prețul de vânzare al industriei din Uniune. Acest lucru arată că este foarte probabil ca producătorii-exportatori chinezi să încerce să intre pe piața Uniunii cu cantități sporite, reducând nivelul actual al prețurilor lor, în cazul în care măsurile ar expira. 14. Atractivitatea pieței Uniunii, măsurile existente în alte țări terțe și capacitatea neutilizată (152) După cum s-a menționat mai sus la considerentele (55) - (57), industria chineză de mese de călcat este foarte orientată către export și, chiar și după instituirea măsurilor, Uniunea rămâne piața sa cea mai mare și cea mai atractivă. (153) Pentru producătorii-exportatori chinezi, SUA este a doua piață de export ca mărime. Cu toate acestea, accesul la piața SUA rămâne limitat ca urmare a existenței unor taxe antidumping ridicate, a căror aplicare a fost prelungită până în 2015. Această situație crește probabilitatea ca importurile din China să fie direcționate către piața Uniunii în cantități sporite, în cazul în care măsurile nu sunt menținute. (154) Conform informațiilor colectate de către Comisie din reexaminarea privind încetarea măsurilor din SUA, în RPC există capacități neutilizate, posibil substanțiale, iar dacă taxele antidumping ar fi anulate, s-ar putea crea cu ușurință capacități suplimentare, deoarece producția de mese de călcat din RPC se bazează pe o utilizare intensivă a forței de muncă, iar orice creștere a producției nu implică investiții importante sau competențe speciale. Prin urmare, pe baza tuturor informațiilor disponibile, s-a concluzionat că în RPC sunt disponibile capacități neutilizate, posibil substanțiale, care ar putea fi redirecționate către piața Uniunii dacă măsurile antidumping ar expira. 15. Alți factori 15.1. Importuri din RPC care nu fac obiectul unui dumping (155) După cum s-a menționat anterior, în cursul PAREM, nu s-a constatat existența unui dumping pentru unicul exportator chinez cooperant, care are o taxă individuală de 22,7%. Cu toate acestea, având în vedere faptul că importurile de la această societate au reprezentat doar o mică parte din volumul total al importurilor din China, acestea nu au putut fi considerate ca fiind semnificative și ca având o contribuție la situația fragilă a industriei din Uniune în cursul PAREM. (156) S-a stabilit, de asemenea, că importurile de la această societate nu au subcotat prețurile industriei din Uniune în cursul PAREM. 15.2. Importuri din Ucraina (157) Astfel cum s-a menționat mai sus, importurile de mese de călcat originare din Ucraina au crescut cu 24%. Acest lucru a avut ca rezultat o ușoară creștere a cotei de piață corespunzătoare în cursul perioadei examinate. (158) Cu toate acestea, prețul mediu de import a crescut cu 14% între 2008 și PAREM și a ajuns la același nivel cu prețurile practicate de industria din Uniune pe piața Uniunii în cursul PAREM. (159) Prin urmare, situația fragilă a industriei Uniunii nu se poate explica prin importurile de mese de călcat din Ucraina. De asemenea, nu este probabil ca importurile din Ucraina să contribuie la reapariția prejudiciului în eventualitatea expirării măsurilor. 15.3. Importuri din alte țări terțe care nu fac obiectul măsurilor (160) Volumul importurilor din alte țări terțe care nu fac obiectul măsurilor a crescut în cursul perioadei examinate, cu toate că a existat o ușoară scădere între 2010 și PAREM. Această creștere a volumului importurilor a însemnat de asemenea o creștere a cotei de piață în aceeași perioadă, de la 5-10% la 15-20%. (161) Deși prețurile importurilor din alte țări terțe au fost mai mici decât prețurile medii ale industriei din Uniune, ele au fost mai mari decât prețurile medii ale importurilor din RPC, astfel cum au fost stabilite în cursul anchetei actuale. (162) În pofida celor de mai sus, este probabil ca importurile din China să crească în mod semnificativ, la prețuri de dumping care subcotează prețurile industriei din Uniune. Într-adevăr, ancheta a arătat că prețurile medii ale importurilor din China, fără taxa antidumping, subcotau cu aproximativ 20% prețurile de vânzare ale industriei din Uniune pe piața Uniunii. Astfel, dacă măsurile ar expira, este de așteptat ca importurile chinezești să intre pe piața Uniunii la prețuri mai mici decât prețul mediu al importurilor din alte țări terțe, așa cum a fost deja cazul în cursul PAREM. Prin urmare, s-a concluzionat că importurile de pe piețele țărilor terțe, chiar dacă au avut un anumit impact asupra situației industriei din Uniune, nu pot infirma concluzia că există probabilitatea reapariției dumpingului prejudiciabil din partea importurilor chinezești în cazul în care măsurile ar expira. 15.4. Scăderea consumului (163) Se remarcă faptul că aparenta scădere a consumului între 2010 și PAREM este în principal efectul statistic al scăderii importurilor cauzată de instituirea de măsuri antidumping împotriva societății Since Hardware (Guangzhou) Co. În aceeași perioadă, industria din Uniune a fost în măsură să își crească volumul vânzărilor și cota de piață. Prin urmare, scăderea consumului nu ar fi putut avea un impact asupra situației industriei din Uniune. 16. Concluzie privind probabilitatea reapariției prejudiciului (164) Ancheta a stabilit probabilitatea reapariției prejudiciului dacă măsurile ar expira. (165) Ținând cont de nivelul de dumping exercitat încă de producătorii-exportatori chinezi, de atractivitatea pieței Uniunii, de comportamentul din trecut al producătorului-exportator chinez Since Hardware (Guangzhou) Co, confirmat de ancheta încheiată în decembrie 2010, de posibilitatea producătorilor chinezi de a își mări cu ușurință capacitatea în cazul creșterii cererii, de puternica orientare către export a producătorilor chinezi și de strategiile lor în materie de prețuri, în cazul în care măsurile ar expira, este probabil ca industria din Uniune să se confrunte cu o creștere a importurilor chineze care fac obiectul unui dumping, care ar subcota în mod semnificativ prețurile industriei din Uniune. În acest caz, nu doar că este de așteptat ca situația deja dificilă a industriei din Uniune din punctul de vedere al rentabilității să se agraveze, însă este de asemenea probabil ca unele dintre recentele îmbunătățiri ale performanțelor globale ale industriei din Uniune să fie anulate. G. INTERESUL UNIUNII 17. Introducere (166) În conformitate cu articolul 21 din regulamentul de bază, s-a examinat dacă instituirea de măsuri antidumping asupra importurilor de mese de călcat originare din RPC ca urmare a constatărilor din cadrul prezentei reexaminări în perspectiva expirării măsurilor nu ar fi în interesul Uniunii în ansamblu. Stabilirea interesului Uniunii s-a bazat pe evaluarea tuturor intereselor implicate. Toate părțile interesate au avut posibilitatea de a-și exprima punctul de vedere în temeiul articolului 21 alineatul (2) din regulamentul de bază. (167) Prezenta anchetă constituie o reexaminare prin care se analizează o situație în care sunt deja în vigoare măsuri antidumping. Prin urmare, aceasta permite să se evalueze dacă măsurile antidumping în vigoare au vreun efect negativ anormal asupra părților vizate de acestea. (168) Se remarcă, de asemenea, faptul că se propune încheierea procedurii antidumping cu privire la importurile de mese de călcat originare din Ucraina, ceea ce va duce la creșterea accesului importurilor din țări terțe fără restricții pe piața Uniunii. (169) Având în vedere cele menționate mai sus, s-a examinat dacă, în ciuda concluziilor privind probabilitatea reapariției unui dumping prejudiciabil, există motive convingătoare care ar putea conduce la concluzia că nu este în interesul Uniunii să se mențină măsurile împotriva importurilor originare din RPC. 18. Interesul industriei din Uniune (170) Industria din Uniune s-a dovedit a fi o industrie viabilă. Acest fapt a fost confirmat de evoluția pozitivă a situației sale economice constatate în perioada examinată, datorată, în parte, eforturilor sale de a fi mai competitivă și măsurilor în vigoare. Se poate preconiza, în mod rezonabil, că industria din Uniune va continua să beneficieze de pe urma menținerii măsurilor. În cazul în care măsurile împotriva importurilor originare din RPC nu vor fi menținute, este probabil ca industria din Uniune să sufere prejudicii importante ca urmare a volumelor substanțiale de importuri care fac obiectul unui dumping din RPC, ceea ce ar provoca o deteriorare gravă a situației sale financiare, având în vedere marjele de subcotare stabilite în cursul PAREM. Nivelurile actuale deja negative ale rentabilității, ale randamentului investițiilor și ale stocurilor vor continua să se deterioreze, ceea ce, în cele din urmă, va conduce probabil la dispariția industriei din Uniune. (171) Prin urmare, se concluzionează că menținerea unor măsuri antidumping împotriva RPC ar fi, în mod clar, în interesul industriei din Uniune. 19. Interesul altor părți (172) Niciunul dintre cei 15 importatori/comercianți contactați nu a cooperat. Niciuna dintre celelalte potențiale părți interesate nu s-a manifestat în cursul anchetei. Nu există nicio dovadă care să sugereze că măsurile în vigoare ar afecta în mod considerabil importatorii sau consumatorii produsului în cauză. În acest context, se poate presupune în mod rezonabil că principalii clienți, și anume marile magazine cu amănuntul, vor fi în măsură să transfere către consumatorul final orice creștere a prețurilor care rezultă din taxele antidumping, fără ca acest lucru să aibă un impact considerabil asupra percepției consumatorilor. 20. Concluzie privind interesul Uniunii (173) Având în vedere cele menționate mai sus, s-a concluzionat că nu există motive convingătoare care să indice clar că menținerea măsurilor împotriva RPC ar fi împotriva interesului general al Uniunii. H. MĂSURILE ANTIDUMPING (174) Toate părțile au fost informate cu privire la faptele și la considerentele esențiale pe baza cărora se intenționează să se recomande menținerea măsurilor existente în cazul importurilor produsului în cauză originare din RPC și abrogarea măsurilor în vigoare împotriva importurilor produsului în cauză originare din Ucraina. De asemenea, părților li s-a acordat un termen în care să își poată prezenta observațiile. (175) Din cele de mai sus rezultă că, astfel cum se prevede la articolul 11 alineatul (2) și articolul 11 alineatul (3) din regulamentul de bază, măsurile antidumping aplicabile importurilor de mese de călcat originare din Republica Populară Chineză ar trebui să fie menținute, iar taxa antidumping în vigoare pentru importurile de mese de călcat originare din Ucraina ar trebui să expire. ADOPTĂ PREZENTUL REGULAMENT: Articolul 1 1. Se instituie o taxă antidumping definitivă la importurile de mese de călcat, cu sau fără suport, cu sau fără absorbție și/sau încălzire și/sau suflantă, inclusiv mânecare, și componente esențiale ale acestora, respectiv picioarele, blatul și suportul pentru fierul de călcat, clasificate în prezent la codurile NC 3924 90 00, ex 4421 90 98, ex 7323 93 00, ex 7323 99 00, ex 8516 79 70 și ex 8516 90 00 (coduri TARIC 3924 90 00 10, 4421 90 98 10, 7323 93 00 10, 7323 99 00 10, 8516 79 70 10 și 8516 90 00 51) și originare din Republica Populară Chineză. 2. Se stabilește după cum urmează nivelul taxei antidumping definitive aplicabile prețului net franco la frontiera Uniunii, înainte de vămuire, pentru produsele descrise la alineatul (1) și fabricate de următoarele societăți: Țară || Producător || Nivelul taxei (%) || Cod suplimentar TARIC Republica Populară Chineză || Foshan City Gaoming Lihe Daily Necessities Co. Ltd., Foshan || 34,9 || A782 Guangzhou Power Team Houseware Co. Ltd, Guangzhou || 39,6 || A783 Since Hardware (Guangzhou) Co., Ltd, Guangzhou || 35,8 || A784 Foshan Shunde Yongjian Housewares and Hardware Co. Ltd., Foshan || 18,1 || A785 Zhejiang Harmonic Hardware Products Co. Ltd, Guzhou || 26,5 || A786 Greenwood Houseware (Zhuhai) Ltd, Guangdong || 22,7 || A953 Toate celelalte societăți || 42,3 || A999 3. Cu excepția cazului în care se specifică altfel, se aplică dispozițiile aflate în vigoare cu privire la taxele vamale. Articolul 2 Procedura antidumping privind importurile de mese de călcat originare din Ucraina se încheie, iar măsurile antidumping instituite împotriva Ucrainei prin Regulamentul (CE) nr. 452/2007 se abrogă. Articolul 3 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 343, 22.12.2009, p. 51. [2] JO L 109, 26.4.2007, p.12 [3] JO L 338, 22.12.2010, p. 10. [4] JO L 343, 22.12.2009, p. 51. [5] JO L 109, 26.4.2007, p. 12. [6] JO L 338, 22.12.2010, p. 10. [7] JO L84, 31.3.2010, p. 13. [8] JO L 168, 2.7.2010, p. 12. [9] JO L 24, 28.1.2010, p. 24. [10] JO L 242, 15.09.2010, p. 1. [11] JO 2009/C 282/16. [12] JO L 297, 26.10.2012, p. 5. [13] JO C 223, 22.9.2007. [14] JO C 187, 28.6.2011, p. 21. [15] JO C 120, 25.4.2012, p. 9. [16] JO C 166, 12.6.2012, p.3. [17] Nr. 731-TA-1047 (revizuire) [18] A se vedea considerentele 57 și 67 din Regulamentul (CE) nr. 1243/2010.